钦定古今图书集成/明伦汇编/官常典/第500卷 > 张廷翰
## 钦定古今图书集成/明伦汇编/官常典/第500卷 > 张廷翰

按《宋史》本传：“廷翰，冀州信都人。父慎图，仕周为兵部
郎中。廷翰少慷慨，有智略，善骑射。晋天福中，冀州刺
史张建武召补牙校，其后刺史李冲署为本州牢城
军校。契丹入中原，署其党何行通为刺史。契丹主道
殂，州人共杀行通，推廷翰知州事。汉初，就拜刺史。廷
翰尽捕杀行通者戮于市。为政宽厚简易，民甚爱之。”
周广顺初，召赴阙，周祖见其貌魁伟，谓枢密使王峻
曰：“冀州近边，虽更择人，亦无逾廷翰者。”即日遣还。在
郡八年，契丹将高牟翰数扰边，皆为廷翰击走。廷翰
家富于财，岁遣人赍金帛北入市善马，常得数百匹，
贡献外悉遗贵近，甚获美誉。显德中，历棣、海、沂三州
团练使，屡率兵败淮人，移莱州。宋初，又历冀、亳二州，
乾德二年卒，年四十七。